
Прилжжение 1
ГОДИШЕН ОТЧЕТ
За изпълнение на Програмата за управление на отпадъците в Община Златоград за периода 2016-2020г.

Приета с Решение № Ж 255, по Протокол №15 / 04.08.2016 г., на заседание 
 на Общински съвет Златоград
Отчетен период - 2018г.

Програмата за управление на отпадъците на територията на Община Златоград, за периода 2016-2020 год. е изготвена на основание чл.52, ал.1 от Закона за управление на отпадъците и чл.3, ал.1 от Наредба №5 на ОбС - Златоград, за управление на отпадъците на територията на Община Златоград.
Формулираните цели и приоритети в нея за всички сфери от управлението на отпадъците, осигуряват прилагането на интегрирана и ефективна система за управление на отпадъци в Община Златоград. В съответствие с новата политика и въведената йерархия за управлението и третирането им, програмата определя рамката за поетапно достигане на предвидените стратегически цели:
· Стратегическа цел 1: Намаляване на вредното въздействие на отпадъците чрез предотвратяване образуването им; 

· Стратегическа цел 2: Увеличаване на количествата рециклирани и оползотворени отпадъци и намаляване и предотвратяване на риска от депонирането на отпадъци; 

· Стратегическа цел 3: Управление на отпадъците, което гарантира чиста и безопасна околна среда; 

· Стратегическа цел 4: Превръщане на обществеността в ключов фактор при прилагане йерархията за управление на отпадъците. 

    С прилагането на Плана за действие, неразделна част от Програмата, се цели да бъде постигнат оптимален баланс между различните законодателни, институционални, икономически и технически мерки и прилагане на интегриран подход за управление на отпадъците. В него са включени подпрограми с мерки за подобряване на организацията, отчетността и контрола на дейностите по третиране на отпадъците, технически мерки по нормативното привеждане в съответствие на съоръженията за третиране на отпадъците, сроковете за изпълнение на мероприятията, необходимите средства и екологичния ефект от реализацията им.

Настоящият отчет  е изготвен в изпълнение разпоредбите на чл.52, ал.9 от Закона за управление на отпадъците  и чл.3 ал.2 от Наредба №5 на ОбС - Златоград, за управление на отпадъците на територията на Община Златоград и включва информация за извършените през 2018 година мероприятия и дейности в общината, за постигане на целите и свързаните с тях мерки в подпрограмите от Плана за действие. 

    Стратегическа цел 1: Намаляване на вредното въздействие на отпадъците, чрез предотвратяване образуването им: 
Предотвратяване образуването на отпадъците има най-висок приоритет в йерархията на управление на отпадъците. Целта е насърчаване на населението, фирмите и институциите към предприемането на различни мерки и методи, които да доведат до намаляване образуването на отпадъците.

Община Златоград се стреми към правилно прилагане политиката на местно ниво, за предотвратяване и намаляване образуването на отпадъците, с цел намаляване на разходите по събирането им, транспортирането, обезвреждането и контрола, съгласно нормативните изисквания.

Изпълнението на мерките и дейностите за постигане на стратегическата цел, за предотвратяване и намаляване образуването на отпадъци, предвидени в Програмата за управление на отпадъците в Община Златоград е поетапно, с краен срок 2020 година.
Прилаганите  през отчетния период, са:

· Усъвършенстване управлението на отпадъците в Община Златоград, чрез оптимизиране на общинската система:

    Съществуващата общинска системата обхваща всички дейности, които произтичат като задължение на общината, съгласно разпоредбите на Закона за управление на отпадъците, подзаконовите към него и местни нормативни актове, а именно:

- генериране на отпадъците;
- събиране, включително разделно и транспортиране на битовите отпадъци;

- обезвреждане /депониране/ на Регионално депо за неопасни битови отпадъци;

- поддържане чистотата на териториите за обществено ползване в населените места;

- организация и контрол;

- финансиране на дейностите.

Генериране на отпадъците:

Важен показател за управлението на отпадъците е нормата на натрупване на отпадъците, представена като количеството на образуваните битови отпадъци за година, на човек от населението. Общото количество на битовите отпадъци зависи, както от броя на населението, така и от  количеството, което генерира всеки човек. Образуваните битови отпадъци, на човек от населението /норма на натрупване / в общината е 215 кг/ж/год. Основните източници на битови отпадъци са населението - приблизително 70% и търговски, административни, социални, фирмени и други подобни обекти - около 30%.

Общият генериран и събран отпадък в Община Златоград за 2018 г. е 3 116 тона, който е с 210,181 тона по-малко от генерирания отпадък през 2017 год. – 3335,181 тона.
Събиране, включително разделно и транспортиране на битови отпадъци:
Дейностите по събиране, включително разделно и транспортиране на битовите отпадъци  се извършват от общинска структура – дейност „Чистота”.

Действащите система за организацията и изпълнението на дейностите се състои от две подсистеми – смесена и разделна система: 
1. Смесена система - Организация, изпълнение и контрол на събиране и временно съхранение, в специални съдове за съхраняване, на  смесени, негодни за повторна употреба ТБО от жилищата, обществени сгради, търговски обекти, заведение за обществено хранене , фирми и предприятия и транспортирането им за крайно обезвреждане до Регионално депо  - Мадан ;

Системата за събиране и транспортиране на смесените битови отпадъци е осигурена с необходимата инфраструктура и функционира добре, като в нея е обхванато цялото население на общината.


Съдовете за временно съхраняване на битовите отпадъци са разпределени по утвърдена схема, за всички населени места в общината. Общият брой в употреба на пластмасови  контейнери с вместимост 1,1 куб.м е 317, а на пластмасови кофи с вместимост 0,12 куб.м. – 2 311. През 2018 год. са закупени 50 бр. пластмасови кофи, с които бяха подменени амортизирани и излезли от употреба такива. За по-голяма ефективност при обслужване на съдовете, бе извършена актуализация на схемата в с. Аламовци, състояща се в замяна на кофите с контейнери, разположени на  6 бр. обслужващи площадки.
През отчетният период не е закупувана допълнителна специализирана техника. Събирането и транспортирането на битовите отпадъци се извършва от съществуващата техника в автомобилния парк - специализиран автомобил, марка  ИВЕКО АД 190 С и  специализиран автомобил, марка  ИСУЗУ NQR – 70. Събирането и транспортирането на строителни и биоразгадими/градински отпадъци се извършва от Контейнеровоз, марка  ВМС ПРО –  625. 
С цел създаване на по-добра организация за събиране на отпадъците, маршрутните графици на специализираната техника се актуализират периодично, което бе извършено и през 2018 г.
2. Разделна система - Организация, изпълнение  и контрол на интегрираната система за разделно събиране на отпадъци в Община Златоград.
Съществуващата система за разделно събиране на отпадъците, по схемата „От врата на врата”, функционира успешно и през 2018 год. Тя стартира през 2016 год. с участието на 1 650 бр. домакинства в гр. Златоград, които представляват 61% от общия брой домакинства. Усилията ни през отчетния период бяха насочени към разширяване обхвата на системата. В нея се включиха още 240 бр. домакинства и общият брой на домакинствата, участвали в системата през 2018 г., е 1 890 бр. Стартира и  информационна кампания сред ползвателите на търговски обекти, производствени, стопански и административни сгради, за включване в общинската система за разделно събиране на отпадъци.
Технологичната схема за разделно събиране на хартия, пластмаса и стъкло от домакинства, не е променяна през отчетния период и се състои от следните елементи: 

- разпределение на домакинствата по райони – направено е само за гр. Златоград, предвид по-голямата територия за облужване. Разделното събиране в останалите населени места е кампанийно, при създадена организация от кметовете на населените места. Всяко населено място представлява район.



- събиране на чувалите с разделно събрани отпадъци - дейност „Чистота” към ОбА Златоград ежемесечно извършва събирането на чувалите с разделното събрани отпадъци от домакинствата,  по установен годишен график и транспортира до площадка за предаването им. При приемане на отпадъците от съответното домакинство, се предоставя комплект от чували за следващия месец. През 2018 г. са закупени и раздадени 1 500 бр.чували за разделно събиране на отпадъците. 
За 2018 год., количеството на събрания и предаден разделно събран отпадък е 86,915 тона, в т.ч.от домакинства – 36,915 т. и търговски обекти, производствени, стопански и административни сгради – 50 т.
Обезвреждане /депониране/ на регионално депо за неопасни битови отпадъци:
Обезвреждането на смесените битови отпадъци от Община Златоград  е на регионален принцип. Съгласно Националната програма за управление дейностите по отпадъци (НПУДО), Регионалното депо в гр.Мадан е предвидено да обслужва общините – Мадан, Златоград, Неделино. През 2010 година е създадено Регионално сдружение за управление на отпадъците за общините Мадан, Златоград и Неделино.
Регионалният подход за решаване на общите проблеми, свързани с управлението на отпадъците, даде възможност на трите общини Мадан (водеща), Златоград и Неделино да определят една дългосрочна  политика. Изпълнението на изведените приоритети налагат предприемане на действия за оптимизиране на съществуващите системи за събиране и транспортиране на битови отпадъци така, че в трите общини да се създадат условия за въвеждане на разделно им събиране по отпадъчни потоци. 
В тази връзка Регионалното сдружение успешно разработи и кандидатства, по приоритетна ос 2 „Отпадъци“ на Оперативна програма „Околна среда 2014 -2020 г.“ с проект „Изграждане на компостираща инсталация и на инсталация за предварително третиране на битови отпадъци за общините Мадан, Златоград и Неделино. Проектът е одобрен с обща стойност 9 039 369лв, в т. ч. 6 764 996лв. безвъзмездна помощ от Европейския фонд за регионално развитие и Държавния бюджет на РБ и 2 274 374лв.- съфинансиране от Бенефициента. Крайният срок на изпълнение е 20 октомври 2020 год. В периода м.октомври – м. декември 2018 год. са сключени договори по обявени три процедури за възлагане на обществени поръчки:

· Избор на консултант за оценяване на съответствието на инвестиционните проекти и упражняване на строителен надзор;
· Изготвяне на работен проект на инсталация за предварително третиране на БО, изпълнение на СМР  и авторски надзор;

· Изготвяне на работен проект, изграждане  на инсталация за компостиране  и авторски надзор.

През 2018 г. Регионално сдружение за управление на отпадъците – Регион Мадан проведе три общи събрания, на които са взети 8 решения. 
През отчетния период смесените битови отпадъци, събирани на територията на общината не се преработват, преди крайното им обезвреждане. Единственият метод на обезвреждане, който се прилага, е депонирането им на Регионално депо за твърди битови отпадъци. Количеството депонирани битови отпадъци от Община Златоград, за 2018 год. е 2 239 тона.


Поддържане чистотата на териториите за обществено ползване в населените места:
Дейност „Чистота” извършва дейностите по поддържане чистотата на териториите за обществено ползване, в т.ч. миене на  улиците, метене на улици, тротоари и паркове, почистване на наноси, почистване на дъждоприемни шахти и водостоци, почистване на нерегламентирани сметища. Почистващата техника, с която разполагаме е специализирана мотометачна машина, марка БУШЕР СИТИ, багер ВАЛТРА, за почистване на наноси и специализиран автомобил с монтирана цистерна за вода, за миене на улици ВМС ПРО –  625. Утвърдените графици не са променяни през 2018 год.
· Икономически стимули за намаляване образуването на отпадъци:
Въвеждане на диференцирано облагане с такса битови отпадъци, в зависимост от количеството на образуваните отпадъци: Определянето на размера на таксите за битовите отпадъци е от компетенциите на местната власт. Прилагането на принципа за заплащане на реално генерирани отпадъци е важен икономически инструмент за насърчаване на фирми и домакинства да образуват по-малко количество отпадъци. Към настоящия момент, размерът на таксата в Община Златоград се определя, основно на база данъчна оценка на имота. Тази практика не е обвързана с реалното формиране на отпадъците, но Община Златоград е предприела действия, относно проучване и анализиране на възможностите за определяне на таксата на база количество. Съгласно чл. 20, т. 1 от Наредба № 8 на ОбС – Златоград, за определяне и администрирането на местните такси и цени на права и услуги на територията на Община Златоград , тази разпоредба е приложима за юридическите лица в общината и през 2018 г. Предприети са действия за разработване на метод за справедливо определяне на таксата битови отпадъци, според реално формирано количество отпадъци и за физическите лица. Целта е насърчаване на населението за намаляване количеството на отпадъците, което ще допринесе за съкращаване на разходите за тяхното третиране. Предоставената възможност на жителите и юридическите лица в общината, да предават рецеклируемите отпадъци, както и предвидените мерки за разпространение на опита в домашното компостиране сред населението, също са фактор за намаляване на общото количество. Включването на все повече домакинства за разширяване обхвата на общинската система за разделно събиране на отпадъците, би позволило пристъпването към определяне на таксата, според формираното количество и диференцирано облагане в бъдеще.
· Извършване на периодични информационни кампании за предотвратяване образуването на отпадъци:
С цел осъществяване на превантивна дейност, Община Златоград текущо напомня на жителите на общината за задълженията, които имат по отношение управление на отпадъците. Провеждани са информационни кампании, с цел популяризиране на ползите от предотвратяване и намаляване количеството на отпадъците,  от отговорно отношение към съществуващата система за управление на отпадъците, вкл. разделно събиране  на отпадъците и недопускане на нерегламентираното им обезвреждане.


Стратегическа цел 2: Увеличаване на количествата рециклирани и оползотворени отпадъци, намаляване и предотвратяване на риска от депонирането на отпадъци: 

Разделното събиране на отпадъци е важна част от цялостното управление на битовите отпадъци в Община Златоград. Пълното обхващане на потоците отпадъци и определяне на състава им   е изключително важно, както за изпълнението на целите за намаляване на количествата на депонираните отпадъци и оползотворяване на рециклируемите отпадъци,  като полезни суровини, така и за  набиране на информация за изпълнение на целите по чл. 31, ал. 1 от Закона за  управление на отпадъците и чл. 8, ал. 1 от Наредба за разделно събиране на биоотпадъците.
Основна предпоставка за адекватно определяне на състава на битовите отпадъци е правилното дефиниране и оценка на различните отпадъчни потоци на територията на общината, а също и определянето на тяхната тежест по отношение на общото количество образувани отпадъци. 

В тази връзка, за периода 2015-2016 год. е извършено проучване за определяне на количествения и морфологичен състав на отпадъците в Община Златоград. Изготвеният аналаз има важно значение за прецизиране на количествата по потоци битови отпадъци, вземане на важни управленски решения и отчитане изпълнението на целите за рециклиране и оползотворяване на битовите отпадъци.
В изпълнение задълженията на местната власт, съгласно чл.19.ал.3, т.6 от ЗУО и чл.4, т.10 и чл. 59 от Наредба №5 за управление на отпадъците на територията на  Община Златоград,  през м.февруари 2016 г., стартира система за разделно събиране по схемата „От врата на врата” , на отпадъчни материали, включително опаковки от хартия, пластмаса и стъкло от домакинствата. Системата функционира успешно и през 2018 год. Действието на договора с  „ЕКОЕФЕКТИ” ЕООД, за предаване на разделно събрани отпадъци е преустановено през м. август 2018 г. От 01 август 2018г. е сключен договор за сътрудничество с КООПЕРАЦИЯ „ЕКОСИСТЕМ”, гр. Рудозем. Една част от ползвателите на търговски обекти, производствени, стопански и административни сгради на територията на общината имат сключени договори за предаване на разделно събрани отпадъци от опаковки с лица, притежаващи необходимите документи по реда на ЗУО, а друга част се възползваха от предоставената възможност  от Общинска администрация, за включване в общинската система за разделно събиране на отпадъците.
Изготвената  технологична схема за разделно събиране на отпадъците определя конкретните  ангажименти на Община Златоград и на фирмата, приемаща тези отпадъци. Включването на допълнителни домакинства и фирми, за разширяване обхвата на системата, както и промяна на условията за предаване на отпадъците, наложи актуализиране на технологичната схема през 2018 год.
Води се стриктна отчетност, като в регистър се отразяват домакинствата и фирмите, предали разделно събрани отпадъци. Количеството събран, от съответния район отпадък и предаден на фирмата, съгласно сключения договор за сътрудничество, се определя чрез претегляне и издаване на кантарна бележка. В края на всеки месец се изготвя приемо - предавателен протокол за предадените разделно събрани отпадъци, по вид и количество. 
Съгласно чл. 19, ал.3, т.10 от ЗУО, Кмета на общината има задължението да организира разделно събиране на битови биоразградими отпадъци. 
Данните от извършения морфологичен анализ показват, че голям дял от битовите отпадъци от домакинствата в Община Златоград се състои от биоразградими отпадъци. За ограничаване депонирането им на Регионалното депо, в общината е установена практика, която се приложи и през 2018 г.- биоразградимите зелени отпадъци от домакинства да се събират разделно, в чували и същите да се поставят до определения им съд за временно съхранение на битови отпадъци. Освен това на няколко места в града, най-вече в междублоковите пространства, в близост до контейнерите, са определени допълнителни места за поставяне на биоразградим зелен отпадък. Специализираното звено към общинска дейност „Чистота”, ежеседмично събира разделно, биоразградимите отпадъци с 6 кубикови контейнери и с контейнеровоз се извозват за запълване на нарушени терени. Дейността компостиране на биоразградими отпадъци, все още не е застъпена в Община Златоград. Общината не разполага с инсталации за оползотворяване на биоразградими и биоотпадъци. С реализиране на регионалния проект „Изграждане на компостираща инсталация и на инсталация за предварително третиране на битови отпадъци за общините Мадан, Златоград и Неделино”, ще се постигне намаляване на количеството депонирани битови отпадъци, чрез осигуряване на допълнителен капацитет за предварително третиране на смесено събрани битови отпадъци и за разделно събиране и рециклиране, чрез компостиране на зелени и/или биоразградими отпадъци.

Компостирането е най-практичният и удобен начин да се третират биоразградимите отпадъци в райони с еднофамилни къщи. Компостирането, което е собствения начин на природата за рециклиране, представлява контролирано разграждане на органични материали като листа, клонки, окосена трева и растителни хранителни отпадъци. Компостът е продукт за подобряване на почвата, който е резултат от правилното компостиране.

В тази връзка през 2018 г., е направено проучване на възможностите за въвеждане на домашно компостиране в Община Златоград. Извършена е необходимата подготовка и в момента се провежда информационна и разяснителна кампания сред населението на общината, за начина и ползите от домашното компостиране.
Съгласно Закона за управление на отпадъците, Община Златоград има пряк ангажимент към строителните отпадъци в малки количества, генерирани от ремонтните дейности  на домакинствата.

В раздел III от Наредбата за управление на отпадъците е определена организацията и управлението на дейностите по третиране на строителни отпадъци и излишни земни маси на територията на Община Златоград. 
Съгласно установения административен ред, всеки притежател на строителни отпадъци е длъжен да заяви количеството им с молба - декларация в Общинска администрация и да ги предаде за извозване и депониране, срещу заплащане на  Общинска дейност „Чистота”, притежаваща разрешение по ЗУО за събиране, временно съхранение, транспорт и депониране на отпадъци. Когато източникът на отпадъците отправи искане за извозване със собствен превоз, ОбА издава разрешително за извозване и депониране на отпадъците, с указан маршрут, дата и час на депониране, вид и регистрационен номер на транспортно средство. Тази процедура бе действаща и през 2018 г. 
Така установената практика за разделното събиране на отпадъците в общината, включително и на биоразградими и строителни отпадъци, цели намаляване общия обем отпадък, увеличаване на количествата рециклирани и оползотворени отпадъци и намаляване и предотвратяване на риска от депонирането на отпадъци. Постигат се и други положителни резултати като намаляване разходите за третиране и удължаване живота на Регионалното депо.
В таблицата по-долу са представени обобщените количества отпадъци по отпадъчни потоци – битови отпадъци (БО), биоразградими зелени отпадъци (БЗО), строителни отпадъци (СО) и разделно събрани отпадъци (пластмаса, хартия и стъкло) от домакинства и търговски обекти, производствени, стопански и административни сгради, на територията на Община Златоград, за 2018 г. 

	БО /тон/
	БЗО /тон/
	СО /тон/
	РСО домак. /тон/
	РСО фирми/тон/
	общо/тон/

	2239,040
	350,460
	486,730
	40,040
	50,000
	3116,270


Общият генериран и събран отпадък за 2018 г. е 3 116 тона. Количеството от разделно събрания отпадък по схемата „От врата на врата”, разделно събрания биоразградим /градински отпадък и строителен отпадък е 927 тона. За крайно обезвреждане на Регионалното депо е депониран 2 239 тона битов отпадък. 
 Въпреки, че депонирането на отпадъците е на най-ниското ниво в йерархията на управление на отпадъците, все още не може напълно да се предотврати депониране на тези, които подлежат на оползотворяне или рециклиране. Ето защо, част от усилията на Община Златоград за подобряване на екологичното състоянието на околната среда и през 2018 г., бяха насочени към управление и предотвратяване на риска от депонираните отпадъци, което постигаме поетапно.

· Стратегическа цел 3: Управление на отпадъците, което гарантира чиста и безопасна околна среда 
Част от мерките в Програмата за управление на отпадъците в Община Златоград, които изпълнявахме през 2018 год., спазвайки йерархията на управление на битовите отпадъци (предотвратяване на отпадъците, увеличаване на рециклираните и оползотворени биоразградими и рециклируеми отпадъци от хартия и картон, метал, пластмаса и стъкло и др.), както и на строителните отпадъци, имат едновременно принос за чиста околна среда в общината.
За реализиране както на общинската политика, така и на регионалната и националната политика, по отношение на управление на отпадъците, през 2015 г., е разработена и одобрена детайлна и в съответствие с изискванията общинска Наредба за управление на отпадъците, като местна нормативна предпоставка, за рязко подобряване на управлението на отпадъците в Община Златоград. 

Специфичните цели на местната власт, намерили пряко отражение в наредбата, са пряко свързани с предотвратяване и/или намаляване на вредното въздействие на отпадъците върху човешкото здраве и околната среда, чрез:

- Регламентиране на условията и реда за изхвърляне, събиране, включително разделяне, тран-спортиране, претоварване, оползотворяване и обезвреждане на битови, строителни и производствени отпадъци, включително биоотпадъци, опасни битови отпадъци, масово разпространени отпадъци на територията на общината; 
            - Определяне на задълженията и отговорностите на задължените лица – домакинства, еднолични търговци и юридически лица, вкл. търговски обекти, производствени и стопански субекти, болници, училища, административни сгради и други обекти, разположени на територията на Община Златоград по отношение управление на отпадъците;

- Регламентиране на реда и условията, при които да бъдат сключвани договори за разделно събиране на отпадъци на територията на Община Златоград.
- Регламентиране на реда, по който общината да получава информация от еднолични търговци и юридически лица, които извършват дейност с отпадъци на територията на общината, с цел получаване на достоверни данни за количествата и видовете разделно събрани отпадъци.
Осъществяването на ефективен контрол върху спазване на изискванията за екологосъобразно управление на отпадъците се извършва от длъжностни лица в ОбА Златоград, определени, съгласно Заповед на Кмета на Община Златоград. През 2018 год. не е възникнала необходимост от изменяне и допълване на Наредбата.
През отчетния период е извършван постоянен контрол за  предотвратяване нерегламентираното изхвърляне на отпадъци на неразрешени за това места, изгаряне или друга форма на неконтролирано обезвреждане на отпадъците на територията на общината. За констатираните нарушения от известен нарушител, се връчваха предписания, със срок и указания за почистването им. В случаите когато нарушителите са неизвестни, замърсените площи се почистваха от екипа в дейност „Чистота” и с цел превантивна мярка, се поставяха предупредителни табели. През този период са почистени 28 броя нерегламентирани сметища, включително речните корита и сервитутите на общинските пътища.
За популяризиране на местната нормативна уредба, действията на местната власт за нейното изпълнение и очаквани резултати, осигуряването на информираност и публичност за жителите от общината, относно създадените системи за разделно събиране на отпадъци по отпадъчни потоци, Община Златоград е създала специализиран панел „Управление на отпадъците в Община Златоград”, към официалната си интернет страница.

· Стратегическа цел 4: Превръщане на обществеността в ключов фактор при прилагане йерархията за управление на отпадъците. 


За постигане на оптимален баланс между участниците в управление на отпадъците, е вземането на правилни решения, чрез непрекъснат диалог, както и осъществяване на мерките, предвидени в общинската програма.


Предприетите действия в тази насока, през 2018 год., са :

1. Ангажиране на местната общност в обществени обсъждания на  тема екологосъобразно управление на отпадъците в Община Златоград. Привличането на населението, неправителствени организации и заинтересованите лица в процесите на вземане на решения, относно въпросите по управление на отпадъците, включително за начина за определяне на „Такса битови отпадъци" и отчитането на изразходваните средства;

2. Мотивиране на гражданското общество за разделно събиране на отпадъците, на мястото на образуване  (у дома), чрез разяснителни  кампании; 

3.  Извършване на периодични информационни кампании, за предотвратяването на битови отпадъци, ориентирани най-вече към намаляване на образуването им, както и за  повишаване на общественото съзнание за промяна в поведението на населението, чрез осъзнаване на екологичните рискове, свързани с генерирането и неконтролираното обезвреждане на отпадъците и възникването на нерегламентирани сметища. 


И през 2018 г. е спазена традицията в общината, за  организиране на ежегодни общински кампании за почистване, както и участие на обществеността в доброволческата инициатива „Да почистим България заедно”.

За постигане на основните цели, заложени в Програмата за управление на отпадъците, и за в бъдеще Община Златоград ще продължи целенасоченото изпълнение на предвидените в нея мерки, за екологосъобразно управление на отпадъци.

Годишният отчет за изпълнение на Програмата за управление на отпадъците в Община Златоград, за 2018 год. е приет с Решение № Ж 939 / 26.03.2018 г. на Общински съвет Златоград.



В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

